TIXTIEQ TARA L-MULEJ? – Il-31 Ħadd matul is-sena Ċ – 3 ta' Novembru 2019 Il-31 Ħadd Matul is-Sena TIXTIEQ TARA L-MULEJ? Għerf 11, 22-12,2; Salm144; 2 Tessalonkin 1, 11-2,2; Luqa 19:1-10 Il-Vanġelu: Ġesù u Żakkew Ġesù daħal Ġeriko u kien għaddej mit-triq. Mela jkun hemm raġel, jismu Żakkew; dan kien wieħed mill-kapijiet tal-pubblikani, u kien għani. Kellu xewqa li jara min kien Ġesù, imma ma setax minħabba l-folla, billi kien raġel qasir. Għalhekk mar jiġri 'l quddiem u xxabbat ma' siġra tat-tin selvaġġ, għax minn dik in-naħa kien se jgħaddi. Ġesù, kif wasal hemm, ħares 'il fuq u qallu: "Żakkew, isa, inżel minn hemm, għax illum jeħtieġli noqgħod għandek." Dak niżel bla telf ta' żmien, u kollu ferħan laqgħu għandu. In-nies, meta rawh, lkoll bdew igemgmu bejniethom u jgħidu li għand wieħed midneb daħal jistrieħ. Imma Żakkew, wieqaf, qal lill-Mulej: "Ara, Mulej, nofs ġidi se nagħtih lill-foqra, u jekk jien qarraqt b'xi ħadd inroddlu għal erba' darbiet iżjed." Qallu Ġesù: "F'din id-dar illum daħlet is-salvazzjoni, għax dan ir-raġel ukoll huwa bin Abraham. Għax Bin il-bniedem ġie jfittex u jsalva l-mitluf." Il-Ħsieb illum jeħtieġli noqgħod għandek Tixtieq tara l-Mulej? Għandek għatx biex tara l-Mulej? Żakkew hu eżempju tal-bniedem tal-lum li, minkejja kollox, ifittex biex jara l-Mulej, jiġifieri mingħajr ebda kuntatt iżda bħala spettatur, kif nagħmlu aħna meta mmorru l-quddiesa tal-Ħadd, immorru biex nissodisfaw l-obbligu. Naraw il-Mulej iżda ftit li xejn nagħmlu kuntatt miegħu. Naraw, nibqgħu naraw mingħajr ma nkellmuh, u nibqgħu spettaturi tal-fidi u mhux protagonisti tal-fidi tagħna. Lil Żakkew iżda l-Mulej lemħu, kif jilmaħ lilna lkoll. Lemħu u sejjaħlu, ħa l-inizjattiva Hu. Anzi stieden ruħu b'idejh u ma qagħadx jagħti każ ta' xi jgħidu n-nies. U araw x'jiġri kif niftħu qalbna beraħ għal Ġesù. Nieħdu l-inizjattiva aħna kif ħadha Żakkew hekk kif Ġesù daħal f'daru, inizjattiva ta' umiltà u maħfra għax nafu li quddiem l-inizjattiva ta' mħabba li jieħu Ġesù fadlilna biss li nitolbu maħfra. Il-Kelma Fl-Ewwel Qari, meħud mill-Ktieb ta' l-Għerf, insibu kemm il-Mulej jieħu paċenzja bil-poplu tiegħu. L-imħabba ta' Alla tisboq bil-bosta l-akbar tamiet tal-bniedem. Alla mhux talli ma ħalaqx il-mewt iżda huwa Alla tal-ħajjin. Fis-Salm 144 li ntennu fis-Salm Responsorjali, għandna għanja ta' tifħir għax il-bniedem jagħraf kemm Alla jħobbu. Fit-Tieni Qari mit-Tieni Ittra lit-Tessalonkin, San Pawl jeżortana li t-tieni miġja ta' Kristu, tkun meta tkun, ma għandhiex tiżra' fina ħsibijiet ta' biża iżda sens kbir ta' mħabba li Alla għandu għalina. Fil-Vanġelu ta' San Luqa għandna r-rakkont ta' l-istedina li Ġesù għamel lil Żakkew il-pubblikan u kif Żakkew għamel konverżjoni sħiħa u dar lejn il-Mulej. Il-Ħajja 1. Bħal Żakkew aħna kurjużi, iżda mill-fidi nagħmlu biss tfittxija ta' spettaturi b'assenza kompleta ta' parteċipazzjoni. 2. Il-konverżjoni tibda mit-tfittxija iżda wkoll mill-qalb miftuħa li rridu nħallu għall-Kelma ta' Alla li tidħol fina biex tibdilna. 3. Kemm aħna lesti li tassew inħallu l-Mulej jiġi u jidħol fid-dar tagħna? 4. Kemm kapaċi nagħmlu b'umiltà stqarrija serja u sinċiera ta' ħtijietna? 5. Il-Mulej irid li aħna nkunu salvi. Irid li fil-qalb tagħna ssaltan il-grazzja u s-salvazzjoni. Għaliex nirrifjutaw il-grazzja? Mulej, bħal Żakkew ħafna drabi jien kurjuż għal xi spettaklu anki tal-fidi agħmel li bħal Żakkew nilqgħek fid-dar tiegħi u nwegħdek li nimxi warajk minkejja d-djugħfija tiegħi.
TIXTIEQ TARA L-MULEJ? – Il-31 Ħadd matul is-sena Ċ – 3 ta' Novembru 2019